stanford-oval/wikipedia huggingface dataset:
Ryan Potulny

| Ryan Potulny |
| --- | --- |

Henkilötiedot
Syntynyt: 5. syyskuuta 1984 (ikä 40) Grand Forks, ND, Yhdysvallat
Kansalaisuus:   Yhdysvallat
Jääkiekkoilija
Pelipaikka:  keskushyökkääjä
Maila:  vasen
Pituus:  183 cm
Paino:  86 kg
Pelaajaura
Pääsarjaura:  2006–2018
Seurat:  Philadelphia Flyers (NHL) Philadelphia Phantoms (AHL) Springfield Falcons (AHL) Edmonton Oilers (NHL) Rockford IceHogs (AHL) Chicago Blackhawks (NHL) Binghamton Senators (AHL) Ottawa Senators (NHL) Hershey Bears (AHL) Hartford Wolf Pack (AHL) Pelicans (SML) Mountfield HK (ČEL) EHC Linz (EBEL) Braehead Clan (EIHL)
NHL-varaus:  87. varaus, 2003 Philadelphia Flyers
Ryan Potulny (s. 5. syyskuuta 1984 Grand Forks, Pohjois-Dakota, Yhdysvallat) on yhdysvaltalainen entinen jääkiekkoilija. Hän oli pelipaikaltaan keskushyökkääjä, mutta osasi pelata myös laidassa. Potulny pelasi urallaan NHL-liigassa yhteensä 126 runkosarjaottelua tehopistein 22+27=49 ja keräten 54 jäähyminuuttia. Valtaosan urastaan hän pelasi AHL-liigassa. Uransa viimeisinä kausina hän pelasi Euroopassa.
Ura > Seuraura > Junioriura ja yliopistovuodet

Potulny kävi high schoolin kotikaupungissaan Grand Forksissa Red River High Schoolissa. Spokane Chiefs varasi hänet 148. pelaajana WHL:n varaustilaisuudessa 2000, mutta Potulny ei kuitenkaan koskaan siirtynyt CHL:ään. Hän siirtyi kaudeksi 2001–2002 USHL-junioriliigan Lincoln Starsiin, jonka toiseksi paras pistemies Potulny oli Dirk Southernin jälkeen tehoilla 23+34=57. Kaudella 2002–2003 hän voitti koko USHL:n pistepörssin ja jakoi syöttöpörssin voiton Sioux City Musketeersin Brandon Polichin jälkeen. Potulny sijoittui myös liigan maalipörssissä toiseksi edellään vain Waterloo Black Hawksin Joe Pavelski sekä lukemalla +32 tehotilastossa toiseksi edellään vain Sioux City Musketeersin Justin Fletcher. Hän voitti myös kevään 2003 pudotuspelien piste- ja syöttöpörssin tehoilla 6+11=17. Potulny voitti kauden päätteeksi Clark Cupin. Hänet valittiin kauden päätteeksi USHL:n vuoden pelaajaksi, vuoden hyökkääjäksi, ensimmäiseen tähdistökentälliseen ja USA Hockey palkitsi Potulnyn Dave Tyler Junior Player of the Year Awardilla.
Philadelphia Flyers varasi Potulnyn kolmannella kierroksella 87. pelaajana NHL:n varaustilaisuudessa 2003. Vuosina 2003–2006 hän kävi Minnesotan yliopistoa. Potulny pelasi ensimmäisellä yliopistokaudellaan 2003–2004 vain 14 ottelua marraskuussa 2003 tulleen polvivamman vuoksi. Hän voitti kauden päätteeksi WCHA:n mestaruuden.
Kaudella 2004–2005 Potulny jakoi 24 osumallaan Minnesotan sisäisen maalipörssin voiton Danny Irmenin kanssa ja he sijoittui WCHA:n maalipörssissä neljänneksi. Hän oli myös 41 tehopisteellään joukkueensa kolmanneksi paras pistemies. Potulny valittiin kauden päätteeksi WCHA:n kolmanteen tähdistökentälliseen. Kaudella 2005–2006 hän voitti koko liigan piste- ja maalipörssin tehoilla 38+25=63. Potulny valittiin kauden päätteeksi WCHA:n ensimmäiseen tähdistökentälliseen ja lopputurnauksen tähdistökentälliseen. Hän oli myös ehdokkaana koko NCAA:n vuoden yliopistopelaajalle myönnettävän Hobey Baker Awardin voittajaksi, mutta palkinto meni lopulta Denverin yliopiston Matt Carlelle.
Ura > Maajoukkueura

Potulny edusti Yhdysvaltoja MM-kilpailuissa vuonna 2010.
Muuta

Potulnyn isoveli Grant pelasi omalla urallaan ammattilaisena AHL:ssä ja Saksassa sekä myös Ryanin joukkuetoverina Minnesotan yliopistossa. Hän oli Ottawa Senatorsin varaus vuodelta 2000. Nykyään Grant toimii Minnesotan yliopistojoukkueen apuvalmentajana. Veljesten serkku Paul Gaustad pelasi urallaan yli 700 NHL-ottelua.
Campbellsvillen yliopisto

| Campbellsvillen yliopisto |
| --- | --- |
 engl. Campbellsville University 
Motto:  Find your Calling
Perustettu:  1906
Sijainti:  Campbellsville, Kentucky  Yhdysvallat
Sivusto:  https://www.campbellsville.edu/
Campbellsvillen yliopisto (engl. Campbellsville University, lyh. CU) on Yhdysvaltain Kentuckyssa sijaitseva yksityinen yliopisto. Yliopisto on perustettu vuonna 1906, ja se sijaitsee Campbellsvillen kaupungissa. Yliopisto on taustaltaan kristillinen, ja se toimii baptistisen liikkeen työyhteydessä.
Aiheesta muualla

Yliopiston verkkosivusto (englanniksi)
Huntingtonin yliopisto

| Huntingtonin yliopisto> Huntington University |
| --- | --- |
Perustettu:  1897
Sijainti:  Huntington, Indiana  Yhdysvallat
Sivusto:  https://www.huntington.edu/
Huntingtonin yliopisto (engl. Huntington University, lyh. HU) on Yhdysvaltain Indianassa sijaitseva yksityinen yliopisto. Yliopisto on perustettu vuonna 1897 ja se sijaitsee Huntingtonin kaupungissa. Yliopisto on taustaltaan kristillinen, ja se toimii anabaptistisen Church of the United Brethren in Christ-kirkkokunnan työyhteydessä.
Aiheesta muualla

Yliopiston verkkosivusto (englanniksi)
Andrej Tavželj

| Andrej Tavželj |
| --- | --- |

Henkilötiedot
Syntynyt: 14. maaliskuuta 1984 (ikä 40) Jesenice, Slovenian ST, Jugoslavia
Kansalaisuus:   Slovenia
Jääkiekkoilija
Pelipaikka:  puolustaja
Maila:  vasen
Pituus:  188 cm
Paino:  95 kg
Seura
Seura:  Ducs d'Angers
Sarja:  Ligue Magnus
Pelaajaura
Pääsarjaura:  2000–
Aik. seurat:  Triglav Kranj (Slovenia) HK Slavija Ljubljana (IEL) Olimpija Ljubljana (IEL/Slovenia/EBEL) SG Cortina (Italia) SG Pontebba (Italia) HK Jesenice (EBEL) HK Poprad (SloEL) Rouen HE (Ranska) Toros Neftekamsk (VHL)
Andrej Tavželj (s. 14. maaliskuuta 1984 Jesenice, Slovenian ST, Jugoslavia) on slovenialainen jääkiekkopuolustaja, joka pelaa Ranskan Ligue Magnusin Ducs d'Angersissa. Hän on pelannut ulkomailla myös Italiassa, Slovakiassa ja Venäjällä.
Ura > Seuraura

Tavželj aloitti uransa Triglav Kranj'n joukkueessa vain 16-vuotiaana Slovenian pääsarjassa kaudella 2000–2001. Viidennellä pääsarjakaudellaan 2004–2005 hän oli Triglavin tehokkain puolustaja tehoilla 5+10=15. Tavželj pelasi kauden aikana myös Interligaa HK Slavija Ljubljanan joukkueessa. Kaudeksi 2005–2006 hän siirtyi Olimpija Ljubljanan paitaan. Tavželj pelasi kauden aikana sekä Interligaa että Slovenian pääsarjaa, joista jälkimmäisessä hän oli joukkueensa eniten maaleja tehnyt puolustaja viidellä osumallaan. Kauden 2006–2007 päätteeksi Tavželj voitti Slovenian-mestaruuden.
Kaudeksi 2007–2008 Olimpija siirtyi pelaamaan Itävallan Erste Bank Eishockey Ligaa, jossa Tavželj'n ensimmäinen kausi toi 41 runkosarja- ja 13 playoff-ottelussa kaksi maalia. Kaudella 2008–2009 hän sijoittui 134 minuutillaan liigan jäähypörssissä toiseksi edellään vain Vienna Capitalsin Benoît Gratton. Kesken kauden 2009–2010, tammikuussa 2010 Tavželj siirtyi Olimpijasta Italian Serie A:n SG Cortinaan. Kauden jälkeen, huhtikuussa 2010 hän teki sopimuksen Ranskan Ligue Magnusin Diables Rouges de Briançonin kanssa. Jo ennen kauden 2010–2011 alkua, elokuussa Tavželj kuitenkin jätti joukkueen ja siirtyi Serie A -joukkue SG Pontebbaan. Kaudeksi 2011–2012 hän siirtyi EBEL:ään kotikaupunkinsa joukkue HK Jesenicen riveihin. Tavželj nousi joukkueen kapteeniksi, mutta hän siirtyi kuitenkin tammikuussa 2012 loppukaudeksi Slovakian Extraligan HK Popradiin.
Tavželj siirtyi kaudeksi 2012–2013 vuoden mittaisella sopimuksella Ranskan Ligue Magnusin Rouen Hockey Éliten riveihin. Hän voitti kevään 2013 pudotuspeleissä joukkueen sisäisen tehotilaston lukemalla +6. Tavželj voitti kauden aikana sekä Ranskan-mestaruuden että Ranskan cupin. Hän edusti Rouenia kauden aikana myös Continental Cupissa. Kesäkuussa 2013 Tavželj teki vuoden mittaisen jatkosopimuksen joukkueen kanssa. Hän nousi kaudella 2013–2014 Rouenin varakapteeniksi. Tavželj voitti kauden aikana Ranskan cupin. Kaudeksi 2014–2015 hän siirtyi Venäjälle VHL-joukkue Toros Neftekamskiin, jossa Tavželj voitti kauden päätteeksi mestaruuden.
Kaudeksi 2015–2016 Tavželj palasi vuoden mittaisella sopimuksella kotimaahansa Olimpija Ljubljanan EBEL-joukkueeseen. Hän nousi joukkueen kapteeniksi. Tavželj johdatti Olimpijan EBEL-kauden jälkeen Slovenian-mestaruuteen. Kaudeksi 2016–2017 hän palasi Ranskan Ligue Magnusiin ja siirtyi vuoden mittaisella sopimuksella Ducs d'Angersiin.
Ura > Maajoukkueura

Tavželj edusti Sloveniaa Sotšin olympiakisoissa 2014 sekä Vancouverin olympiakisojen 2010 ja Sotšin olympiakisojen karsinnoissa. Hän pelasi myös MM-kilpailuissa vuosina 2008, 2011, 2013 ja 2015. Tavželj toimi vuoden 2013 turnauksessa joukkueensa varakapteenina. Hän pelasi I-divisioonan MM-kilpailuissa vuosina 2009 ja 2010, joista jälkimmäinen turnaus päättyi B-lohkon kultaan ja ensimmäinen A-lohkon hopeaan. Tavželj toimi vuoden 2010 turnauksessa Slovenian varakapteenina. Hän pelasi myös IA-divisioonan MM-kilpailuissa vuosina 2012 ja 2014, joista molemmat turnaukset päättyivät kultaan. Tavželj toimi ensimmäisessä turnauksessa Slovenian varakapteenina.
Tavželj pelasi myös alle 20-vuotiaiden I-divisioonan MM-kilpailuissa vuonna 2004 sekä alle 18-vuotiaiden I-divisioonan MM-kilpailuissa vuonna 2002, jolloin hän voitti hopeaa.
Timo Vornanen

| Timo Vornanen |
| --- | --- |
 Timo Vornanen toukokuussa 2023.
Kansanedustaja
 5.4.2023–  
Ryhmä/puolue:  Eduskuntaryhmä Timo Vornanen (23.5.2024–)   Eduskuntaryhmään kuulumaton (3.5.–23.5.2024)   Perussuomalaisten eduskuntaryhmä (5.4.2023–2.5.2024)
Vaalipiiri:  Savo-Karjalan vaalipiiri
Henkilötiedot
Syntynyt: 30. heinäkuuta 1969 (ikä 55) Joensuu, Suomi
Kansalaisuus:  suomalainen
Ammatti:  poliisi
Tiedot
Puolue:  sitoutumaton
Muut puolueet:  perussuomalaiset (–2024)
Timo Mikael Vornanen (s. 30. heinäkuuta 1969 Joensuu) on suomalainen poliitikko ja ammatiltaan poliisi. Vornanen on kansanedustaja ja Joensuun kaupunginvaltuutettu. Hänet valittiin eduskuntaan vuoden 2023 eduskuntavaaleissa. Vornanen oli perussuomalaisten jäsen vuoteen 2024 asti.
Poliisin ura

Vornanen on kertonut työskennelleensä koko vuonna 1993 alkaneen poliisiuransa ajan Joensuun poliisiasemalla Itä-Suomen poliisilaitoksella, muun muassa työturvallisuuskouluttajana sekä operatiivisen kenttätoiminnan johtotehtävissä.
Joulukuussa 2006 Vornasen partio kohtasi häiriökäyttäytymisestä epäillyn miehen, joka haki asunnostaan haulikon ja ampui kaksi laukausta kohti poliisiautoa, jonka taakse Vornasen työpari oli suojautunut. Vornanen vastasi ampumalla haulikkomiestä kohti kaksi laukausta, joista toinen osui tätä pakaraan. Tämän jälkeen Vornasen työpari otti miehen kiinni. Mielentilatutkimuksessa haulikkomies todettiin syyntakeettomaksi ja hänet jätettiin tuomitsematta.
Vornanen on ollut osallinen kolmessa tilanteessa, jossa on käytetty etälamautinta. Kahdessa jutussa esitutkintaa ei aloitettu. Kolmas tapaus sattui vuonna 2011. Tuolloin Vornanen käytti kahdesti etälamautinta mieheen, joka vastusti kiinniottoaan väkivalloin. Kiinniotetun mukaan poliisit paiskasivat hänet autoon ja oven hänen päähänsä, mistä aiheutui haavaumia. Poliisien mukaan kiinniotettu itse hakkasi omaa päätään auton kaltereihin. Tapauksen käsittely päättyi syyttämättäjättämispäätökseen.
Vornanen haastettiin käräjille pahoinpitelyistä syytettynä vuosina 2004, 2006 ja 2012. Tapaukset eivät johtaneet langettavaan tuomioon. Lisäksi kahden tapauksen käsittelyt raukesivat jo ennen istuntoja. Vuoden 2006 tapauksessa nainen vaati Vornaselle rangaistusta pahoinpitelystä ja virkavelvollisuuden rikkomisesta poliisin tehtävissä. Naisen mukaan Vornanen löi häntä patukalla kyynärpäähän ja aiheutti murtuman. Vornanen kertoi päinvastoin torjuneensa naisen iskun patukalla.
Vornasen on kerrottu kenttäryhmänsä illanvietossa vuonna 2015 halailleen ja kosketelleen kollegaansa nivusalueelta tavalla, jota kollega ei hyväksynyt. Poliisilaitoksen päällikkö antoi Vornaselle kirjallisen huomautuksen epäasiallisesta käytöksestä.
Poliittinen ura

Vornanen on varajäsenenä valtiovarainvaliokunnassa. Hän on ollut jäsenenä tiedusteluvalvontavaliokunnassa sekä varajäsenenä hallintovaliokunnassa. Hän on kuulunut valtiovarainvaliokunnan hallinto- ja turvallisuusjaostoon sekä työ- ja elinkeinojaostoon. Lisäksi hän on ollut jäsenenä Yleisradion hallintoneuvostossa sekä varajäsenenä Pohjoismaiden neuvoston Suomen valtuuskunnassa.
Vornanen oli Pohjois-Karjalan hyvinvointialueen aluevaltuutettu, aluevaltuuston turvallisuuden ja varautumisen lautakunnan puheenjohtaja sekä Joensuun kaupunkirakennelautakunnan jäsen, mutta luopui näistä luottamustoimista syksyllä 2023 eduskuntatyön johdosta. Hän on Joensuun kaupunginvaltuutettu ja ammatiltaan poliisi Itä-Suomen poliisilaitoksella, virkanimikkeenä vanhempi konstaapeli.
Vornanen erotettiin 2. toukokuuta 2024 Perussuomalaisten eduskuntaryhmästä. Hän kertoi perustavansa oman eduskuntaryhmän. Perussuomalaisten puoluehallitus erotti Vornasen puolueen jäsenyydestä 9. toukokuuta.
Ampumatapaus

Vornasen epäillään syyllistyneen ampuma-aseen laittomaan käyttöön perjantaina aamuyöstä 26. huhtikuuta 2024. Helsingin poliisin mukaan tapahtuma-aika oli noin kello 4 ja tapahtumapaikka ravintola Bar Ihkun ulkopuolella osoitteessa Antinkatu 1. Poliisi on viitannut tiedotteissa 54-vuotiaan mieheen eikä ole antanut epäillyn nimeä. Muun muassa Perussuomalaiset on kuitenkin julkaissut Vornaseen liittyvät epäillyt.
Helsingin poliisi ilmoitti maanantaina 29. huhtikuuta jatkavansa esitutkintaa ja kertoi tutkintanimikkeiden olevan vaaran aiheuttaminen, laiton uhkaus ja ampuma-aserikkomus. Poliisi oli päässyt viikonlopun aikana tutkimaan valvontakameratallenteita ja kuulemaan paikalla olleita henkilöitä. Esitutkinnan valmistuminen kestää arvion mukaan touko–kesäkuulle.
Poliisin mukaan epäillyn ja ravintolassa olleen työpaikkaseurueen jäsenen välille oli tullut ravintolan sisällä sanallista riitaa, johon oli mahdollisesti liittynyt hyvin pientä tönimistä. Tapahtuma oli sovittu ravintolassa. 54-vuotias mies ja työpaikkaseurue olivat tavanneet noin puoli tuntia myöhemmin ravintolan ulkopuolella. Kuvaukset tämän kohtaamisen tapahtumista ovat ristiriitaiset, mutta 54-vuotias mies oli yllättäen ottanut esiin pienikaliiberisen aseen, jonka piippu oli osoittanut kohti paikalla olleita henkilöitä. Tämän jälkeen hän oli ampunut yhden laukauksen maahan ja paikalla olleet henkilöt olivat poistuneet. Kukaan ei poliisin mukaan loukkaantunut tilanteessa. Ase oli luvallinen. Tapahtuma tallentui valvontakameraan. Perussuomalaisten puoluesihteeri Harri Vuorenpää tiedotti viestipalvelu X:ssä lauantai-illalla kello 19 jälkeen, että Vornanen on vapautettu, ja sunnuntai-illalla kello 19.40 aikoihin, että Vornanen jää kahden viikon sairauslomalle.
Tutkinnanjohtajan mukaan 54-vuotiaan miehen käyttämä ase oli kaliiperiltaan 6,35 eikä hänellä ollut sitä mukanaan eduskunnassa. Epäiltyä kuultiin perjantaina iltapäivällä, ja hän on myöntänyt olleensa päihtyneenä ase mukanaan ravintolassa, riidan ja ampuneensa maahan ravintolan ulkopuolella. Poliisin mukaan hän ei ollut tähdännyt aseella ketään ihmistä. Epäilty oli itse soittanut hätäkeskukseen ja hänet oli otettu kiinni ravintolan läheltä. Yleisradion tietojen mukaan hän ei yrittänyt paeta. Helsingin Sanomien mukaan hätäkeskukseen oli tullut Vornasen puhelun lisäksi muitakin puheluita tapahtumapaikalta. Tutkinnanjohtajan mukaan epäilty on kuuluisteluissa ymmärtänyt tekonsa vakavuuden ja poliisin mukaan hänen aselupiensa peruutukset ovat vireillä.
Vornanen erotettiin 2. toukokuuta 2024 yksimielisellä päätöksellä Perussuomalaisten eduskuntaryhmästä luottamuspulan takia. Eduskunnasta edustaja voidaan erottaa, jos saa vankeusrangaistuksen, mutta siihenkin tarvitaan lainvoimainen tuomio. Vornasen tapauksessa tähän voi mennä useampi vuosi. Vornanen esitti tämän jälkeen omassa tiedotteessaan anteeksipyynnön ”perussuomalaiselle puolueelle, kansanedustajille sekä koko kansanedustajalaitokselle”. Hän kertoi myös perustavansa oman eduskuntaryhmän.
Yksityiselämä

Vornanen on naimisissa, ja hänellä on yksi lapsi.
Kunnianosoituksia

Suomen Valkoisen Ruusun ritarikunta (Suomi, 2009)
Valtion virka-ansiomerkki (Suomi, 2023)
Maanpuolustusmitali (Suomi, 2007)
NATO-mitali (Suomi, 2003)
Anže Kuralt

| Anže Kuralt |
| --- | --- |

Henkilötiedot
Syntynyt: 31. lokakuuta 1991 (ikä 33) Kranj, Slovenia
Kansalaisuus:   Slovenia
Jääkiekkoilija
Pelipaikka:  vasen laitahyökkääjä
Maila:  oikea
Pituus:  175 cm
Paino:  80 kg
Seura
Seura:  Brûleurs de Loups de Grenoble
Sarja:  Ligue Magnus
Pelaajaura
Pääsarjaura:  2008–
Aik. seurat:  Triglav Kranj (Slovenia/Slohokej/INL) HK Jesenice (EBEL/Slovenia) Herning Blue Fox (Tanska) Graz 99ers (EBEL) IC Epinal (Ranska)
Anže Kuralt (s. 31. lokakuuta 1991 Kranj, Slovenia) on slovenialainen jääkiekkoilija, joka pelaa Ranskan Ligue Magnusin Brûleurs de Loups de Grenoblessa. Hän on pelipaikaltaan vasen laitahyökkääjä ja laukoo oikealta.
Ura > Seuraura

Kuralt on Triglav Kranj'n kasvatti. Hän debytoi Slovenian pääsarjassa 17-vuotiaana kaudella 2008–2009, jolloin Kuralt pelasi liigassa viisi runkosarjaottelua tehopistein 1+3=4 ja viisi playoff-ottelussa tehopistein 1+2=3. Kaudeksi 2009–2010 hän siirtyi Itävaltaan EC Salzburgin A-nuoriin, joiden paras pistemies ja maalintekijä Kuralt oli tehoilla 18+17=35. Hän voitti kauden päätteeksi Itävallan A-nuorten mestaruuden.
Kaudeksi 2010–2011 Kuralt siirtyi pelaamaan Itävallan Erste Bank Eishockey Ligan slovenialaisjoukkue HK Jesenicen riveihin. Hänen tulokaskautensa liigassa toi 51 runkosarjaottelussa tehot 3+7=10. Jesenice pelasi EBEL-kauden jälkeen myös Slovenian liigassa, jossa Kuralt voitti kauden päätteeksi mestaruuden. Hän pelasi kauden aikana myös kuusi ottelua lainalla Slohokej Ligaa kasvattajaseurassaan Triglav Kranj'ssa, kuten myös kahden ottelun verran seuraavalla kaudella 2011–2012.
Kauden 2012–2013 alussa Kuralt palasi kasvattajaseuransa Triglav Kranj'n paitaan pelaamaan Itävallan toiseksi korkeimmalle sarjatasolle Inter-National-Leagueen. Hän oli joukkueen paras maalintekijä ja toiseksi paras pistemies Tim Jurajevčičin jälkeen tehoilla 15+11=26, mutta Kuralt siirtyi kuitenkin kesken pudotuspelien, tammikuun 2013 lopulla loppukaudeksi Tanskan AL-Bank Ligaenin Herning Blue Foxiin. Kaudeksi 2013–2014 hän siirtyi vuoden mittaisella sopimuksella Ranskan Ligue Magnusin Dauphins d'Épinaliin, jonka kolmanneksi paras pistemies Kuralt oli tehoilla 18+21=39, joilla hän jakoi liigan pistepörssin seitsemännen sijan Rouen HE:n Marc-André Thinelin kanssa. Kuralt oli Ranskan cupissa Epinalin paras maalintekijä seitsemällä osumallaan. Helmikuussa 2014 seura lainasi hänet kolmen ottelun ajaksi EBEL-joukkue Graz 99ersiin. Heinäkuussa 2014 Kuralt teki vuoden mittaisen jatkosopimuksen Epinalin kanssa.
Kuralt oli kaudella 2014–2015 Epinalin toiseksi paras maalintekijä Jan Plchin jälkeen. Hän voitti koko Ranskan cupin maalipörssin seitsemällä osumallaan. Toukokuussa 2015 Kuralt teki kaksivuotisen jatkosopimuksen Epinalin kanssa. Kaudella 2015–2016 hän oli joukkueen toiseksi paras pistemies Ken Ograjenšekin jälkeen tehoilla 11+16=27. Kuralt sijoittui Ograjenšekin jälkeen myös kevään 2016 pudotuspelien maalipörssissä toiseksi kahdeksalla osumallaan. Ranskan cupissa hän oli Epinalin paras maalintekijä ja jakoi joukkueen sisäisen pistepörssin voiton Dominik Fujerikin kanssa tehoilla 3+1=4. Kuralt ei jatkanut Epinalissa enää toista jatkosopimuskauttaan, vaan siirtyi kaudeksi 2016–2017 vuoden mittaisella sopimuksella toiseen Ligue Magnus-seuraan, Brûleurs de Loups de Grenobleen.
Ura > Maajoukkueura

Kuralt edusti Sloveniaa Sotšin olympiakisoissa 2014. Hän ei kuitenkaan mahtunut kertaakaan joukkueensa kokoonpanoon. Kuralt pelasi myös IA-divisioonan MM-kilpailuissa vuosina 2014 ja 2016, joista molemmat turnaukset päättyivät kultaan.
Kuralt pelasi myös alle 20-vuotiaiden I-divisioonan MM-kilpailuissa vuosina 2010 ja 2011, joista jälkimmäinen turnaus päättyi B-lohkon hopeaan ja ensimmäinen A-lohkon pronssiin. Hän voitti molempien turnausten jäähypörssin ja toimi vuoden 2011 turnauksessa Slovenian varakapteenina. Kuralt pelasi myös alle 18-vuotiaiden I-divisioonan MM-kilpailuissa vuonna 2008 sekä II-divisioonan MM-kilpailuissa vuonna 2009, jolloin hän voitti A-lohkon hopeaa ja jakoi Slovenian sisäisen maalipörssin voiton Ken Ograjenšekin kanssa seitsemällä osumallaan.
Viljo

| Viljo |
| --- | --- |
Nimipäivä:   
– suomenkielinen:  27. tammikuuta
– ruotsinkielinen:  –
– ortodoksinen:  23. helmikuuta, 6. maaliskuuta, 26. toukokuuta, 23. heinäkuuta, 13. lokakuuta
Muunnelmia:  Ville, Vili
Vastineita eri kielissä:  Will, William
Nimen alkuperä:  Vilhelm
Infobox OKNimi-testi OK: 
Viljo on suomalainen miehen etunimi, Vilhelm-nimen muunnelma. Samaa alkuperää ovat myös nimet Vilho ja Ville. Viljon nimipäivää vietetään 27. tammikuuta.
Viljo tuli käyttöön 1900-luvun alun kansallisromanttisella ajalla. Kalevalassa sen merkitys on 'valio, paras, oiva'.
Tammikuuun 2025 mennessä nimi Viljo on annettu 29 136 miehelle ja muutamalle naiselle. Suurin osa Viljoista on syntynyt 1900-luvun alkupuolella. Lisäksi nimi on annettu muutamalle kymmenelle henkilölle muodossa Wiljo.
Tunnettuja Viljoja ja Wiljoja > Eläimiä

Viljo (k. 2019), tunnettu saimaannorppa
Kuvitteellisia Viljoja

Viljo, MTV:n viihdeohjelman Älywapaa palokunta, Heikki Kinnusen esittämän hahmon etsimä henkilö. Itse Viljoa ei ohjelmassa koskaan näytetty. Kinnusen hahmon tunnettu lentävä sanonta oli "Onks Viljoo näkynyt?".
Viljo, Timo Kähkösen ja Vesa Ilmarannan sarjakuvassa Viljo ja Esteri
Ukrainan kansainvälinen legioona

| Ukrainan kansainvälinen legioona Інтернаціональний легіон територіальної оборони України |
| --- | --- |

Valtio:   Ukraina
Aselajit:  jalkaväki
Osa joukkoa:  Ukrainan aluepuolustusjoukot
Koko:  16 000 (maaliskuussa 2022)
Sodat ja taistelut:  Venäjän hyökkäys Ukrainaan 2022
Komentajat
Nykyinen komentaja:  Ruslan Mirošnitšenko
Ukrainan kansainvälinen legioona, virallisesti Ukrainan aluepuolustusjoukkojen kansainvälinen legioona (ukr. Інтернаціональний легіон територіальної оборони України, Internatsionalnyi lehion terytorialnoji oborony Ukrajiny), on Ukrainan asevoimien alainen muukalaislegioona, joka koostuu ulkomaalaisista vapaaehtoisista, jotka ovat ilmoittautuneet taistelemaan Venäjää vastaan sen hyökättyä Ukrainaan helmikuussa 2022. Suuri osa Ukrainan puolen vierastaistelijoista on sijoittunut kansainväliseen legioonaan. Tuhannet ulkomaalaiset hakivat taistelemaan Ukrainan puolesta Venäjän suurhyökkäyksen jälkeisinä kuukausina, ja useimmat heistä listautuivat Kansainväliseen legioonaan.
Historia

Ukrainassa on vuodesta 2014 ollut ulkomaalaisia vierastaistelijoita, jotka ovat taistelleet Venäjän tukemia separatisteja vastaan. Lokakuussa 2014 Verh’ovna Rada hyväksyi lakimuutoksen, jonka nojalla ulkomaalaiset saivat liittyä Ukrainan asevoimiin.
Kansainvälinen legioona perustettiin 27. helmikuuta 2022. Asiasta tiedotti Ukrainan ulkoministeri, Dmytro Kuleba omalla Twitter-tilillään.
Ukrainan presidentti Volodymyr Zelenskyi antoi 1. maaliskuuta 2022 määräyksen, jonka mukaan kaikilta legioonaan liittyviltä poistettiin kaikki viisumirajoitukset, paitsi jos nämä olivat Ukrainaan hyökänneiden maiden kansalaisia.
Koko ja organisaatio

Maaliskuun 2022 alussa Zelenskyi sanoi, että kansainvälisen legioonian riveissä palvelee 16 000 henkilöä.
Legioonaan voivat liittyä kaikki sellaiset henkilöt, jotka täyttävät tietyt Ukrainan lain asettamat ehdot. Taistelukokemus tai muu hyödyllinen osaaminen lasketaan eduksi. Pakolliset vaatimukset ovat seuraavat:
iältään 18–60-vuotias
ei rikosrekisteriä tai kroonisia sairauksia
fyysisesti kelvollinen palvelukseen
kykenee oleskelemaan Ukrainassa laillisesti.